Simfonia Juventi 2017
Op Saterdag 6 Mei 2017 het die Simfonia Juventi simfonie orkes ‘n uitvoering gehad in die saal van Hoër Volkskool, Heidelberg. Dit is gereël as fondsinsameling ten bate van die Koningskinders, die gemeente se sending- en evangelisasie projek.
Voor die uitvoering is ‘n kaas en wyn ete geniet. Dit was ‘n heerlike herfsaand en almal het saamgekuier rondom die heerlike kos en wyn wat voorgesit is.
Die orkes bestaan uit skoolgaande leerders wat gekies word na oudisies uit die onderskeie streke van die land. Die beste jeugmusikant in elke instrument word dan gekies. Hulle oefen daarna saam vir ‘n paar weke onder leiding van Dr Fanie Jooste (voormalige Departementshoof, Musiek, aan die Puk) en bied daarna net 3 optredes aan. Vanjaar se orkes bestaan uit 92 lede.
Ons was bevoorreg om die eerste van hierdie optredes te kon bywoon. Wat ‘n belewenis was dit nie om te kon luister na hierdie jongmense se talent.
Die volgende is deur die orkes uitgevoer:
Prelude uit Peer Gynt
Suite; Allegro uit Konsert in Eb vir trompet en strykers; Jesu, Joy of Man’s Desiring; Finale: Allegro energico uit Vioolkonsert no 1 in G-mineur, Op.26; Prelude tot die Eerste Bedryf uit La Traviata; An der schönen blauen Donau; Künstler-Quadrille; Neuriekoor uit Madame Butterfly; Waltz uit Swanemeer; Satchmo! (‘n huldeblyk aan Louis Armstrong); The Gliding Girl; Come Back to Sorrento; Danny Boy; Pirates of the Caribbean.
Ons dank die Here vir al die seëninge wat die gemeente ontvang het met die reël van hierdie funksie en dat alles so mooi en goed afgeloop het. Baie het gevra of hierdie nou 'n jaarlikse instelling gaan word.